חיים נגיד

חיים נגיד (8 בספטמבר 1940 – 31 באוגוסט 2025) היה סופר, משורר, מחזאי, עורך, מבקר ספרות ומבקר תיאטרון ישראלי.

 ביוגרפיה 
נגיד נולד בבוקרשט, רומניה בשם קרול סילביו לוונברג ועלה לישראל בשנת 1948. לאחר שחרורו מצה"ל עבד כמנהל חשבונות בהנהלת שק"ם, ובמקביל למד פילוסופיה, ספרות, וחינוך באוניברסיטת תל אביב, שם קיבל תואר דוקטור. בשנה השלישית ללימודיו, החל להורות ספרות ופילוסופיה בבתי ספר תיכוניים.

לאחר שבע שנות הוראה החל לעסוק בעריכה, תחילה של הירחון לחינוך ילדים "אורים להורים", ואחר כך בכתיבה במוסף לספרות של "ידיעות אחרונות", ובעריכת העיתון "בין גלים" של חיל החינוך. בין השנים 1968–1972 פרסם ביקורות על ספרים ב"משא", המוסף הספרותי של "למרחב", ובשנים 1968–1987 כתב ביקורות על ספרים ב"מאזנים", ומאמרים על תרבות בירחון "סקירה חודשית" של חיל החינוך. משנת 1976 עד 1992 היה עורך המדור הספרותי ב"מעריב", עורך התרבות וחבר מערכת "מעריב". כן שימש מבקר התיאטרון של "במחנה" בין השנים 1986 ו-1990 ושל עיתון "דבר" בין השנים 1994 ו-1996. חיבר מאות מאמרי ביקורת ספרותית ותיאטרונית אשר פורסמו בעיתונים "ידיעות אחרונות", "מעריב", "מאזנים", "עכשיו" ורבים אחרים, ואשר שודרו בתחנות הרדיו קול ישראל וגלי צה"ל. מאז 1996 הוא הרצה על תיאטרון, ספרות, חינוך ותקשורת במוסדות אקדמיים שונים, אוניברסיטת ת"א, מכללת אורנים, בית ברל ומכללת סמינר הקיבוצים. שירים שלו הולחנו על ידי אורי וידיסלבסקי, נעמה אור ואליה סממה.

שימש עורך של כתבי העת "אורים להורים", "קלעים", "גג" ו"תיאטרון", ושל מעל 80 ספרים, ביניהם סדרת ספרים על שפת האמנות, "מפתחות", בהוצאת החברה למתנ"סים וספרי הוצאת "ספרא". חיבר ערכים על תיאטרון, אמנות וספרות בישראל לאנציקלופדיות בישראל ומחוצה לה.

היה בין מקימי איגוד כללי של סופרים בישראל (1996), בו יסד את כתב העת "גג" (1998), מייסד הוצאת "ספרא" של איגוד הסופרים והעורך הראשי שלה, יוזם הפרסים הספרותיים של איגוד הסופרים "פרס אס"י" ומיוזמי פרס פסח מילין למשוררים בתחילת דרכם.

נגיד הוא אביה של המשוררת והעורכת מיא שם-אור.

תפקידים ציבוריים
 כיהן כיושב ראש תא כתבי תרבות ואמנות ותא מבקרי התיאטרון באגודת העיתונאים בתל אביב (שנות ה-80 של המאה ה-20)
 היה חבר בוועדות השיפוט של פרס ההסתדרות, פרס רוזנבלום של עיריית תל אביב, פרס חולון, פרס ספיר של מפעל הפיס ופרס ברנשטיין של התאחדות המו"לים (שנות ה-80 של המאה ה-20).
 היה יושב ראש האיגוד הכללי של הסופרים בישראל. (2003–2008)

פרסים
 פרס מתי כץ לשירה (1971)
 פרס ראש הממשלה לסופרים עבריים (1988)
 פרס קרן דב סדן לחקר הספרות העברית והיידית (1996)
 פרס רמת גן לספרות על מפעל חיים (2011)
 פרס שרת התרבות לעריכה ספרותית (2014)

יצירותיו
מחזותיו שהועלו על הבמה
 פיקניק בחוסמסה, הקאמרי, 1990
 סיפורו של הצב מר גדעון ששוני, התיאטרון לילדים ולנוער, 1987
 הצב צבי, פסטיבל חיפה להצגות ילדים, 1994

ספריו
ס. יזהר, מבחר מאמרי ביקורת על יצירתו. ליקט וצירף מבוא וביבליוגרפיה חיים נגיד 1972
 סיפורו של הצב מר גדעון ששוני, ספר ילדים, 1986
 מטטרון, רומן הוצאת זמורה ביתן 1989
 פיקניק בחוסמסה הוצאת אור עם 1990
 שפת הבמה, על הסמיוטיקה של התיאטרון 1996
 צחוק וצמרמורת, מונוגרפיה על חנוך לוין, הוצאת אור עם 1998
 בגנות האשליה, מחקר על הז'אנר התיעודי בדרמה העברית, ספרא ואסף מחזות של אוני. ת"א, 2009.
 הליצן בן דמות היגון, על רצינותה של הקומדיה הישראלית: נסים אלוני, חנוך לוין ומיקי גורביץ, ספרא ואסף מחזות של אונ. ת"א, 2013

ספרי שירה
 שלושים שירים, הוצאת הקיבוץ המאוחד 1971
 שירה מקומית, הוצאת עם עובד 1986
 סיור באזור האסור, תג, 1994
 ימינה לסמטת גן-עדן: מבחר שירים,2011-1971, הוצאת הקיבוץ המאוחד וספרא, 2012
עד תום העצב (2015) (Hasta el final de la tristeza)- במתכונת דו לשונית, עברית ספרדית, בהוצאת Verbum הספרדית בשיתוף עם הוצאת ספרא (התרגום לספרדית מאת דניאל בלאושטיין)

לקריאה נוספת
 עדינה מור חיים, פרדוקס הדופי: עיון ביצירתו של חיים נגיד, ספרא בית הוצאה לאור, איגוד כללי של סופרים בישראל, עיון ומחקר, 2017
 זיוה שמיר, "מטטרון": מי המשוגע? על "מטטרון", מעריב, 02/02/1990
 זיוה שמיר, אגדה מודרנית לילדים: על "סיפורו של הצב מר גדעון ששוני", ספרות ילדים ונוער - כתב עת, מרץ 1987

קישורים חיצוניים








 חיים נגיד באנתולוגיה מקוונת לשירה עברית, באתר של נילי דגן
 מאמרי חיים נגיד באתר נתן אלתרמן
 ערב השקת הספר "פרדוקס הדופי" (על יצירתו של חיים נגיד) מאת עדינה מור חיים, בית היוצר של אק"ום, 8 באוקטובר 2017


הערות שוליים

קטגוריה:עולים לאחר קום המדינה: 1948–1950
קטגוריה:בעלי תואר דוקטור מאוניברסיטת תל אביב
קטגוריה:חוקרי ספרות ישראלים
קטגוריה:מבקרי תיאטרון ישראלים
קטגוריה:משוררים ישראלים
קטגוריה:משוררים כותבי עברית
קטגוריה:סופרים ישראלים
קטגוריה:סופרים כותבי עברית
קטגוריה:ישראלים ילידי רומניה
קטגוריה:זוכי פרס רמת גן לספרות
קטגוריה:בוגרי תיכון עירוני ג' (ירושלים)
קטגוריה:ישראלים שנולדו ב-1940
קטגוריה:ישראלים שנפטרו ב-2025
קטגוריה:אישים הקבורים בבית הקברות ירקון